28. január 2022

**Henkel Slovensko patrí medzi Najzamestnávateľov za rok 2021**

**Bratislava – Spoločnosť Profesia vyhlásila víťazov jubilejného 10. ročníka ankety Najzamestnávateľ. Medzi top zamestnávateľmi za rok 2021 sa opäť umiestnila spoločnosť Henkel Slovensko, ktorá tak nadviazala na úspechy z predchádzajúcich rokov. V kategórii Centrá zdieľaných služieb obsadila   
1. miesto a piaty rok po sebe patrí medzi špičku vo svojej kategórii. Víťazov ankety ocenila Profesia vo štvrtok 27. januára.**

V tohtoročnej ankete Najzamestnávateľ 2021 o víťazoch v 10 kategóriách rozhodlo viac ako 86-tisíc zaslaných hlasov. Spoločnosť Henkel Slovensko potvrdila svoju silnú pozíciu v kategórii Centrá zdieľaných služieb, v ktorej sa dlhodobo umiestňuje na popredných priečkach. Tento rok vďaka hlasom verejnosti obsadila víťaznú pozíciu a celkovo figuruje v TOP 3 svojej kategórie už piaty rok za sebou. Ocenenie pre Henkel Slovensko prevzal virtuálne prezident spoločnosti a riaditeľ GBS+ Bratislava, Christian Schulz.

*„Získať piate ocenenie v rade je dôležitým potvrdením toho, že našu snahu neustále zlepšovať zamestnaneckú skúsenosť oceňujú naši zamestnanci aj verejnosť. Za úspech vďačíme šikovným a zanieteným kolegom, ktorí každý deň odvádzajú skvelú prácu a ich výsledky posúvajú našu spoločnosť dopredu. Radosť z víťazstva je o to väčšia, že zakončuje náš rok osláv, počas ktorého sme oslávili 30 rokov od vzniku slovenskej pobočky a 15 rokov od založenia expertnej pobočky Global Business Solutions+ Bratislava.*

*Moje úprimné poďakovanie patrí všetkým tímom, ktoré sa podieľajú na vytváraní a zlepšovaní zamestnaneckej skúsenosti – najmä za rýchle prispôsobenie našich interných postupov, podporu duševného a fyzického zdravia, vytváranie nových spôsobov spolupráce na diaľku, rozvoj virtuálnych vzdelávacích príležitostí a starostlivosť o členov svojho tímu počas pandémie. Veľmi ma teší fakt, že aj počas tohto neľahkého obdobia sa nám v Henkel Slovensko darí udržať pracovné miesta, prijímať nových kolegov a zapojiť sa do mnohých zmysluplných projektov, ktoré pomohli okolitým komunitám. Ďakujem všetkým za odhodlanie a energiu, ktorú každý deň vkladajú do svojej práce,“ uviedol Christian Schulz.*

**Henkel Slovensko si zakladá na starostlivosti o zamestnancov**

**Rebríček najatraktívnejších zamestnávateľov zostavuje najväčší a najvplyvnejší slovenský pracovný portál Profesia.sk už desiaty rok.** Cieľom ankety je podľa spoločnosti Profesia priniesť reálny pohľad uchádzačov i potenciálnych zamestnancov na Slovensku na to, ako vnímajú firmy, ich benefity a imidž.

Práve starostlivosť o zamestnancov je pre Henkel Slovensko prioritou, a preto svojim zamestnancom či uchádzačom ponúka množstvo pracovných a finančných benefitov, ale tiež podmienky na vytvorenie dobrého work-life balansu. Zamestnanci majú k dispozícii napríklad extra dni voľna nad rámec zákona a príspevok na dôchodkové sporenie, ale tiež obľúbený Henkel shop s výhodnými cenami a možnosťou nakúpiť produkty Henkel priamo na pracovisku. Henkel Slovensko taktiež vytvára vhodné podmienky pre zamestnancov s deťmi, ktorí môžu využívať firemnú škôlku. Za komplexný program podpory návratu z materskej a rodičovskej dovolenky a vytváranie rovných príležitostí bola spoločnosť v uplynulom roku finalistom prestížnej ankety Via bona v kategórii Výnimočný zamestnávateľ. Spoločnosť rovnako nezabúda ani na fyzické a duševné zdravie svojich zamestnancov, ktoré sa ešte výraznejšie dostalo do popredia práve v čase pandémie. V rámci benefitov pre nich už po tretí rok pripravuje špeciálny program na podporu duševného zdravia ale aj asistenčný program, ktorý zahŕňa služby profesionálnej psychologickej poradne, finančného poradcu a právne poradenstvo.

Henkel Slovensko okrem podpory svojich zamestnancov myslí aj na pomoc komunitám. Prostredníctvom iniciatívy Henkel helps a programu Henkel Slovensko seniorom v rámci [Nadačného Fondu Henkel Slovensko](https://www.henkel.sk/tlac-a-media/tlacove-spravy-a-publikacie/2021-05-04-henkel-slovensko-rozdeli-47-tisic-eur-na-podporu-seniorov-pocas-pandemie-1192416), realizuje zmysluplné aktivity na znižovanie rizika generačnej priepasti a [komplexnú podporu seniorov](https://www.henkel.sk/tlac-a-media/tlacove-spravy-a-publikacie/2021-11-10-spolocnost-henkel-slovensko-po-tretikrat-ziskala-ocenenie-senior-friendly-1418062) s cieľom zvyšovať kvalitu života seniorov a starostlivosti o túto zraniteľnú skupinu. Okrem toho sa môžu zamestnanci zapojiť do [mnohých ďalších dobrovoľníckych aktivít](https://www.henkel.sk/tlac-a-media/tlacove-spravy-a-publikacie/2020-05-06-aj-vaka-spolocnosti-henkel-slovensko-zaznie-v-250-slovenskych-zariadeniach-socialnej-a-zdravotnej-starostlivosti-odkaz-pre-seniorov-1061444), ako napríklad darovanie krvi, vytváranie newslettra pre seniorov, [čítanie kníh pre seniorov](https://www.henkel.sk/tlac-a-media/tlacove-spravy-a-publikacie/2020-12-02-dobrovolnici-nahrali-seniorom-1-300-minut-pribehov-o-sherlockovi-holmesovi-1136716), či iniciatíva [#GivingTuesday](https://www.henkel.sk/tlac-a-media/tlacove-spravy-a-publikacie/2021-12-22-vianocna-zbierka-givingtuesday-potesi-viac-ako-450-seniorov-1487178), ktoré zlepšujú kvalitu každodenného života a pomáhajú tam, kde je to najviac potrebné.

Kompletné výsledky ankety Najzamestnávateľ 2021 nájdete [TU](https://firma.profesia.sk/pozname-najzamestnavatelov-roka-2021-rozhodlo-o-nich-viac-ako-86-tisic-hlasujucich/).

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2020 dosiahla obrat vo výške 19 mld. eur a upravený prevádzkový zisk približne vo výške 2,6 mld. eur. Henkel zamestnáva 53 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 pracovníkov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)